49 elever. Så mange – eller så få – gik der i det netop overståede skoleår på Vestervig Skole. Hvor mange der starter næste skoleår, ved bestyrelsesformand Henriette Steffensen ikke. Men til skoleåret 2025/2026 kan tallet meget vel blive 0. For lige nu tegner der sig et politisk flertal for at lukke folkeskolen i Vestervig. - Jeg synes, det ærgerligt, siger Henriette Steffensen. Venstre, Dansk Folkeparti, Alternativet og dele af Socialdemokratiet bakker op om at lukke to skolesteder i kommunen: Vestervig Skole i Sydthy og skoleafdelingen i Vesløs i den nordlige del af kommunen. Lige nu ser det ud til, at mindst 14 ud af 27 medlemmer af kommunalbestyrelsen vil lukke de to skolesteder. Men Henriette Steffensen håber på, der sker noget andet på byrådsmødet tirsdag aften. Mange børn som gidsler Klokken 19 tropper hun op og overværer sit andet byrådsmøde. Det første var, da skolestrukturen skulle sendes i høring. Dengang lagde forvaltningen op til, at der skulle lukkes fem skoler eller skoleafdelinger for at spare 12, 6 millioner kroner årligt. Det forslag har skabt stor debat og flere lokale demonstrationer rundt om i kommunens landsbyer. - Man har taget enormt mange børn som gidsler i debatten og skabt en usikker fremtid. - Det har været meget intenst, at man kommer med så stort et forslag, og man ryster så mange i deres grundvold, siger Henriette Steffensen. Nu tyder det så på, at der lukkes to skoleafdelinger i stedet for de fem, forvaltningen foreslog. Det kan komme til at ske med et snævert flertal. - Man havde muligheden for at tænke anderledes i Thisted Kommune, og jeg kan ærgre mig over, man ikke havde modet til at gøre det. - Man kunne have lyttet til alle de høringsforslag, hvor man ville finde pengene på en anden måde: spare på bygningsdriften, ændre i ledelsesstrukturen eller gentænke skoledistrikterne. Hvis man havde lyttet til dem, så kunne vi have været en foregangskommune og have vist en vej til at have landsbyer og landsbyskoler i Danmark. Det er uordenligt Formanden håber på det sidste til, at politikerne ikke vil lukke kommunens mindste folkeskole i Vestervig. Tidligere var det sådan i Thisted Kommune, at politikerne gav håndslag på, at hvis der blev vedtaget skolelukninger i én byrådsperiode, skulle der også være flertal ved det kommende valg, før lukningen blev effektueret. Sådan bliver det ikke denne gang, hvis politikerne vedtager at lukke skoler. For så skal skolerne lukke om et år – fem måneder før næste kommunalvalg: - Jeg synes, det er vildt, at man har haft en måde at gøre det på ud fra et ordenlighedsprincip. Det gør man op med. Jeg synes i den grad, det er uordentligt, siger Henriette Steffensen.

Opsummering:
Jeg synes i den grad, det er uordentligt, siger Henriette Steffensen.